RÅDETS FORORDNING (EF) Nr. 779/97 af 24. april 1997 om en forvaltningsordning for fiskeriindsatsen i Østersøen

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 43,

under henvisning til forslag fra Kommissionen (1),

under henvisning til udtalelse fra Europa-Parlamentet (2),

under henvisning til udtalelse fra Det Økonomiske og Sociale Udvalg (3), og

ud fra følgende betragtninger:

Ifølge tiltrædelsesakten af 1994 anvendes overgangsordningerne for adgang til farvande, indtil fællesskabsordningen for særlige fiskeritilladelser indføres; disse ordninger er fastsat i Kommissionens forordning (EF) nr. 3237/94 (4);

disse ordninger forudsætter vedtagelse af fællesskabsforanstaltninger om betingelserne for adgang til områder og ressourcer, om betingelserne for udøvelse af fiskeriaktiviteter og om indførelse af fællesskabsordningen for særlige fiskeritilladelser; denne forordning fastsætter disse foranstaltninger;

det er nødvendigt at indsamle oplysninger om den fiskeriindsats, som Fællesskabets fartøjer har udøvet inden for de fiskerier, som ordningen finder anvendelse på, så der kan opnås et bedre kendskab til udnyttelsen inden for disse fiskerier;

det påhviler den medlemsstat, der er flagstat, at iværksætte en overvågning af fiskeriindsatsen; det vil derfor være nødvendigt at sikre gennemsigtighed og ligebehandling med hensyn til forvaltning og kontrol;

overvågningen af fiskeriindsatsen i Østersøen foregriber ikke Rådets fastsættelse af niveauer for fiskeriindsatsen efter proceduren i artikel 8 i Rådets forordning (EØF) nr. 3760/92 af 20. december 1992 om en fællesskabsordning for fiskeri og akvakultur (5), for navnlig at tage hensyn til bestandenes tilstand i dette område -

UDSTEDT FØLGENDE FORORDNING:

Artikel 1

Denne forordning indeholder de nærmere bestemmelser for indførelsen af en forvaltningsordning for fiskeriindsatsen i de IBSFC-områder (underafsnit 22-32), der henhører under medlemsstaternes højhedsområde eller jurisdiktion.

Denne ordning anvendes fra den 1. januar 1998.

Artikel 2

1. Medlemsstaterne udarbejder navnelister over de fiskerfartøjer, der fører deres flag, og som har tilladelse til at udøve fiskeriaktiviteter inden for de former for fiskeri, der er defineret i bilaget.

2. Medlemsstaterne kan senere erstatte fartøjer på deres navnelister med andre eller føje andre fartøjer til, såfremt der består fiskerirettigheder, og de relevante betingelser i artikel 11 i forordning (EF) nr. 3760/92 er opfyldt.

Artikel 3

Hver medlemsstat udsteder særlige fiskeritilladelser i overensstemmelse med Rådets forordning (EF) nr. 1627/94 af 27. juni 1994 om generelle bestemmelser for de særlige fiskeritilladelser (6), til fartøjer, der fører deres flag, og som udøver fiskeriaktiviteter inden for de former for fiskeri, der er nævnt i bilaget.

Artikel 4

1. Medlemsstaterne meddeler senest den 30. marts 1997 Kommissionen oplysningerne vedrørende de i artikel 2 omhandlede navnelister.

2. Medlemsstaterne meddeler regelmæssigt Kommissionen alle ændringer, der er foretaget i de i stk. 1 omhandlede oplysninger.

3. Kommissionen fremsender de i stk. 1 og 2 omhandlede oplysninger til medlemsstaterne.

Artikel 5

Rådet kan om nødvendigt efter proceduren i artikel 8, stk. 4, i forordning (EØF) nr. 3760/92 fastsætte niveauer for fiskeriindsatsen, navnlig under hensyn til bestandenes tilstand inden for de former for fiskeri, der er nævnt i bilaget.

Artikel 6

1. Medlemsstaterne træffer foranstaltninger til at sikre en efterfølgende kontrol af den fiskeriindsats, der inden for de i bilaget nævnte fiskerier er udøvet af fartøjer, som fører deres flag.

2. Rådet træffer inden den 31. december 1997 afgørelse om et forslag, som Kommissionen forelægger senest den 30. juni 1997, om ændring af Rådets forordning (EØF) nr. 2847/93 af 12. oktober 1993 om indførelse af en kontrolordning under den fælles fiskeripolitik (7), navnlig for så vidt angår afsnit IIa om registrering af oplysninger om fiskeriindsatsen i logbogen, procedurer for fremsendelse af navnelister til Kommissionen, medlemsstaternes indsamling af oplysninger om fiskeriindsatsen samt fremsendelse af sammenfattende oplysninger om fiskeriindsatsen til Kommissionen, for at sikre overholdelse af den forvaltningsordning for fiskeriindsatsen, der er omhandlet i nærværende forordning.

Artikel 7

1. Bestemmelserne i denne forordning finder anvendelse på fartøjer med en perpendikulærlængde på over 15 meter eller 18 meter overalt.

2. Den samlede fiskeriindsats, der er udøvet af alle fartøjer med en kortere længde end ovennævnte, evalueres for hvert fiskeri.

Artikel 8

Denne forordning træder i kraft på syvendedagen efter offentliggørelsen i De Europæiske Fællesskabers Tidende.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Luxembourg, den 24. april 1997.

På Rådets vegne

G. J. WIJERS

Formand

(1) EFT nr. C 342 af 14. 11. 1996, s. 9.

(2) EFT nr. C 132 af 28. 4. 1997.

(3) EFT nr. C 133 af 28. 4. 1997.

(4) EFT nr. L 338 af 28. 12. 1994, s. 20.

(5) EFT nr. L 389 af 31. 12. 1992, s. 4. Forordningen er ændret ved tiltrædelsesakten af 1994.

(6) EFT nr. L 171 af 6. 7. 1994, s. 7.

(7) EFT nr. L 261 af 20. 10. 1993, s. 1. Forordningen er senest ændret ved forordning (EF) nr. 2870/95 (EFT nr. L 301 af 14. 12. 1995, s. 1).

BILAG

Definition af fiskerier

>TABELPOSITION>